لكويت (رسميا: الدولة د لكويت) هي بلاد جات ف لغرب د آسيا، و بالضبط ف الشمال لغربي د لخليج لعربي. تايحدّها من الشمال و من لغرب لعراق، من لجنوب السعودية، و من الشرق لبحر ديال لخليج. لمنطقة اللي فيها لكويت كانو ساكنين فيها ناس كيهضرو لعربية، و كيخدمو إما فالتجارة ما بين شبه لجزيرة لعربية و لهند، ولاّ فلغطيس و الجميع ديال اللؤلؤ من قاع لبحر. كانت لإمارة ديال لكويت مستاقلة، من نهار تأسسات ف 1613 تال 1871، و هو لعام اللي حكموها فيه لعتمانيين، و دخّلوها للإمبراطورية ديالهم. ف 1889، ولاّت لكويت محمية ديال بريطانيا. ستاقلات لبلاد من بريطانيا نهار 19 يونيو 1961. ف 1990، من مورا ما دخل لعسكر د لعراق للكويت، بدات لحرب اللولا ديال لخليج، اللي كانت حرب قادتها لميريكان، شاركو فيها بزاف د لبلدان ف لعالم، و سالات ف 1991. تيسكنو ف لكويت تقريبا 4.6 مليون د الناس (70% منهم برّانيين)، و لعاصمة ديالها هي لمدينة د لكويت. اللغة الرسمية د لبلاد هي لعربية، و لفلوس اللي كاتخدّم فيها هي الدينار لكويتي.